Novotný, Viliam, poslanec NR SR (2014-03-28):
Ďakujem veľmi pekne. Vážený pán podpredseda, vážený pán navrhovateľ, dámy a páni, keď sa počet poslancov v piatok popoludní začína blížiť k číslu 10, tak treba pomaličky túto tému ukončiť, lebo zjavne už diskutujeme len sami medzi sebou a môžme si to možno povedať aj mimo tohto pléna, ale napriek tomu mi dovoľte veľmi krátko povedať niekoľko poznámok k tomuto návrhu zákona, budem sa snažiť držať faktov, budem sa snažiť byť veľmi presný. Prvé, čo by som chcel skonštatovať, dámy a páni, je, že, a budem hovoriť veľmi slovensky a veľmi zrozumiteľne aj preto, lebo je tu taká komorná atmosféra. To, čo si musíme otvorene povedať, je, že v našich rómskych osadách, ktoré máme na Slovensku, od 90. rokov prebieha populačná explózia. Sa nám to páči alebo nepáči, môžme používať opatrnejšie výrazy, znevýhodnené prostredie, marginalizované skupiny. My máme problém v rómskych osadách, dámy a páni, a od 90. rokov tam prebieha populačná explózia, ktorá prebieha preto, lebo za pána Mečiara veľmi známa pani ministerka práce, sociálnych vecí a rodiny nastavila systém sociálnych dávok tak, že – pani Keltošová – nastavila systém sociálnych dávok tak, že jednoducho bolo veľmi výhodné mať veľa detí a podľa toho sa táto rómska komunita, ktorá vždy vie veľmi dobre špekulovať v rómskych osadách, ako získať čo najviac výhod, veď ktorí tam chodíme, vieme, o čom hovoríme, že, ktorí nie, nech sa tam idú pozrieť. Potom najprv nech prečítajú nejakú odbornú literatúru a potom nech sa tam idú pozrieť, sa jednoducho podľa toho, ako bol nastavený sociálny systém, aj začali správať. To je fakt. Faktom je aj to, čo tu už povedal povedzme Lojzo Hlina, ale aj Ľudo Kaník, že tá situácia v tých rómskych osadách je tristná, dámy a páni. Alkoholizmus, drogová závislosť, fetovanie maloletých, neuveriteľná chudoba, ale neuveriteľná chudoba, ktorú nájdete možno len v treťom svete. Hlad, úplne bežný fakt, trošku po sociálnych dávkach chvíľu je čo jesť a potom sa hladuje. Matky mnohokrát v zúfalstve dajú decku radšej fetovať, ako by mu dali rožok, lebo rožok nie je. Leda keď ho nájdu v smetnej bedni. Toto je realita našich rómskych osád, dámy a páni. Choroby, jednu tu spomenul, tuberkulózu a jej šírenie, Ľudo Kaník, ale aj úplne choroby, ktoré my sa vlastne stretávame už len v treťom svete, infekčné choroby šírené hmyzom a šírené hlodavcami. Toto je realita v našich rómskych osadách. Nízky hygienický štandard, kanalizácia a pitná voda sú neznáme pojmy mnohokrát. O splachovacom záchode a o umývaní rúk mydlom ani nebudem rozprávať, to neexistuje. Nevzdelanosť, neuveriteľná nevzdelanosť. Na prstoch jednej ruky by ste možno spočívali v tej rómskej osade, kto má skončenú základnú školu. Skončených deväť ročníkov základnej školy, hoci v dvadsiatom roku života, ale skončených. Skoro stopercentná nezamestnanosť, jednoducho sa im neoplatí pracovať, lebo jediná možnosť, ako pracovať, je za minimálnu mzdu. A keď spočítajú všetky sociálne výhody od príspevku na bývanie, príspevku za návštevu školy, korunový obed a neviem čo všetko, jednoducho sa im neoplatí ísť pracovať, tie príbehy som tu mnohokrát hovoril, ani keby náhodou tá práca bola, a ona nie je, lebo tie rómske osady máme na Slovensku v tých oblastiach, kde je obrovská miera nezamestnanosti aj majoritného obyvateľstva, jednoducho nie sú tam pracovné príležitosti pre túto nízkokvalifikovanú, nevzdelanú skupinu obyvateľov. Život zo sociálnych dávok a mnohokrát ani nie zo sociálnych dávok, lebo tie v okamihu, ako prídu, odchádzajú úžerníkovi, ktorý funguje v danej osade. Život z požičaných peňazí, kde sa len viac a viac zadlžujú títo ľudia, a situácia, kde deti rodia deti. Takto vyzerajú naše rómske osady, môžme ešte chvíľu rozprávať, že nie a zle to vidíme a zlý uhol pohľadu, ale toto je realita, a preto som ju takto trošku naturalisticky v piatok poobede pomenoval. Moja tretia poznámka k tomu je, ako to budeme riešiť. Nevyriešime to už veľmi rozprávaním, ale jednotlivé politické garnitúry, vlády prichádzajú s nejakými riešeniami, s nejakými riešeniami prichádzali vlády Mikuláša Dzurindu, vláda Ivety Radičovej, ale aj obe vlády Roberta Fica. Prichádzajú s nejakými riešeniami situácie, ktorá sa tu začala takýmto spôsobom tvoriť v 90. rokoch. Niektoré riešenia sú komplexné a také sú potrebné, niektoré riešenia sú alibistické a niektoré riešenia sú len populistické. A my budeme potrebovať, dámy a páni, komplexné riešenia tejto problematiky. Moja ďalšia poznámka je, že nie prvýkrát v parlamente hovoríme o skutočnosti, ktorú vám pomenuje každý príslušník majoritného obyvateľstva, je jedno, či je to Slovák, Rusín alebo Maďar, ktorý žije v bezprostrednom kontakte s rómskou komunitou. Každý vám povie to isté. Ja to tu teraz poviem, aj keď mi niekto zas na Facebook zase napíše, že mám asi hnedý jazyk. Povie, Pane Bože, veď robte už niečo s tým, aby toľko nerodili! Robte s tým niečo, veď vy to nevidíte z tej Bratislavy? Veď oni majú 10, 11 detí, o ktoré sa vôbec nestarajú. Veď robte niečo s tým. A preto prichádzajú mnohí kolegovia, ja som nikdy takýto návrh nepodpísal, priznám sa, lebo riešenia vidím, priznám sa, niekde inde a na záver ich aj poviem. Ale mnohokrát prichádzajú kolegovia s riešeniami typu sterilizácia od štyroch detí, od troch detí, od nejakého veku plne hradená z verejného zdravotného poistenia. Antikoncepcia voľnejšie dostupná, antikoncepcia bezplatná. V tomto prípade prichádzajú s vnútromaternicovým telieskom, ktoré by malo byť hradené z verejného zdravotného poistenia. Čiže prichádzajú s určitými riešeniami, ktoré by mali tejto najchudobnejšej skupine obyvateľov, ktorých na Slovensku máme, sprístupniť a do určitej miery aj dať do pozornosti možnosti, ktoré antikoncepcia a regulovanie počatia dnes k dispozícii má. Jedným dychom ale chcem povedať, a budem veľmi vecný, že tu máme etický problém. Vždy, keď chcete regulovať počatie, máme etický problém. A je jedno, či hovoríme o interrupcii, je jedno, či hovoríme o kondóme, je jedno, či hovoríme o vnútromaternicovom teliesku, je jedno, či hovoríme o chemickej antikoncepcii, máme vždy etický problém. (Reakcia z pléna.) Hovorím o etike, budem sa tešiť na faktické poznámky. Ten problém máme aj preto, lebo táto spoločnosť sa hlási ku kresťanským hodnotám, som tiež kresťan a praktizujúci katolík a mám s tým problém. Je to pochopiteľné, je to vysvetliteľné, nejdem vám tu teraz robiť hlbokú prednášku, Štefan to možno bude vysvetľovať ďalej. Poviem, že vždy mám s takýmto riešením problém. Riešením, aby sme regulovali pôrodnosť, riešením, aby sme povedali a prižmúrili oči nad tým, že je to potrebné vnútromaternicové teliesko dať do pozornosti nejakej skupine obyvateľov, je dôležité voľne sprístupniť antikoncepciu. Čiže sme v určitom etickom probléme. Čo sa týka tejto metodiky, tento môj etický problém je ešte väčší ako veriaceho človeka a poviem prečo. Máte rôzne možnosti antikoncepcie, som lekár, nejdem tu robiť prednášku osvetovú, ale tu mám ten problém, že vnútromaternicové teliesko pôsobí tak, že oplodnenému vajíčku bráni v nidácii, čiže bráni v zachytení sa v sliznici maternice pripravenej na zachytenie tohto vajíčka v určitej fáze samotného menštruačného cyklu. A v tejto chvíli je ten problém o to väčší, pretože pre nás kresťanov život začína počatím. Počatie je, keď vznikne zygota, keď vznikne oplodnené vajíčko. V okamihu, keď mu bránime nidovať, tak sme v tej istej situácii, ako keby sme vykonali interrupciu. Trošku to možno zjednodušujem, možno by sa o tom dalo viacej diskutovať, ale tu tento problém vidím v tomto návrhu zákona. Idem k záveru. Problém, ktorý ale máme, potrebujeme riešiť. A keď chceme nájsť riešenia, musíme nájsť riešenia komplexné. To prvé riešenie je určite, že sa musí zvýšiť životná úroveň v týchto rómskych osadách. Musia mať lepšie vzdelanie, lepšiu výchovu a hlavne pracovné príležitosti. To druhé riešenie je to, čo robíme s Ľudom Kaníkom na každej, skoro už na každej, schôdzi, že potrebujeme nastaviť motivátory, že vy darmo dáte pracovné príležitosti ľuďom z rómskej osady a darmo im dáte možnosť sa vzdelávať na vynikajúcej škole, ktorú z európskych fondov vybudujete, keď im nedáte motiváciu, prečo sa vlastne majú učiť, prečo vlastne majú chodiť do roboty. My musíme nastaviť systém sociálnych dávok motivačne, aby sa pracovať oplatilo viac, ako špekulovať, koľko treba mať detí a koľko, ako treba rozložiť tieto deti medzi jednotlivých príslušníkov v rodine. Vedel by som vám rozprávať zaujímavé príbehy o kupovaní rokov a podobných praktikách, ktoré prebiehajú v rómskych osadách, aby ten záber zo sociálneho systému bol pre danú komunitu, skupinu čo najvýhodnejší. Čiže určite potrebujeme nastaviť motivátory a ja sa nebránim tomu, a znovu podčiarknem, že som praktizujúci katolík, nebránim tomu, aby sme rozprávali prostredníctvom osvety o prístupnej antikoncepcii. Riešme prístupnú antikoncepciu, ktorú si každý vie zvoliť dobrovoľne, ale len, som o tom presvedčený, že len v tejto konštelácii, v tomto komplexnom riešení to môže fungovať. Takže toľko som chcel moje myšlienky, moje pohľady na túto problematiku k tomuto návrhu zákona. A chcem povedať na záver možno len toľko, že nezjednodušujme tú situáciu. Viete, to zjednodušene, Ľudo ho naznačil, Kaník, z jeho pohľadu, možno ho naznačili niektorí kolegovia z KDH a by bolo veľmi také jednoduché. Viete, že ja som kresťan, som proti antikoncepcii. To podľa mňa neobstojí. Neobstojí, že ja som kresťan a nesúhlasím so žiadnym takýmto zákonom. Ako poďme sa rozprávať o tom, akú máme rovnakú šancu sa dostať k antikoncepcii, keď sa tak človek dobrovoľne rozhodne. Veď my ho nenúťme k tomu. Veď tento zákon nie je o tom, že niekoho nútite, dáva možnosť. Možnosť. A teraz si zoberme, že napríklad máme možnosť my ako občania Slovenskej republiky študovať aj na univerzite v Cambridgei. Čo myslíte, kto má väčšiu možnosť študovať na univerzite v Cambridgei, môj syn alebo syn Róma z osady v Kecerovciach? Čo myslíte? A o tom by sme mali skôr diskutovať, že teda ak v tejto krajine je antikoncepcia, ak v tejto krajine je osveta, a mala by byť osveta, tak by mala byť tá antikoncepcia aj dostupná. O tom som ochotný diskutovať ako veriaci človek, ale stále v rovine, že má to byť dobrovoľná voľba. Takže toľko z mojej strany k tomuto návrhu zákona. Ďakujem pekne.